**มิสซาเตรียมจิตใจสู่การเตรียมเฉลิมฉลอง 350 ปี มิสซังสยาม**

**วันที่ 4 กรกฎาคม 2018 (วันแรก)**

**บทนำ**

พระศาสนจักรคาทอลิกในประเทศไทย สำนึกถึงพระคุณของบรรดาธรรมทูตที่ได้เดินทางมาประกาศข่าวดีแห่งความรอดพ้น และปลูกฝังความเชื่อในพระเจ้าแก่ประชาชนชาวไทย พระศาสนจักรคาทอลิกในประเทศไทยมุ่งมั่นที่จะสืบสานพันธกิจของพระคริสตเจ้าที่บรรดาธรรมทูตได้วางรากฐานไว้ โดยมีวัดและชุมชนวัดเป็นสนามและฐาน ดังที่กฤษฎีกาสมัชชาใหญ่ของพระศาสนจักรคาทอลิกในประเทศไทย ค.ศ. 2015 ข้อ 22-23 ได้กล่าวไว้ว่า

“วัดต้องเป็นสถานที่อภิบาลคริสตชนให้ดำเนินชีวิตในความรักกันฉันพี่น้อง และสอนให้สัตบุรุษเข้าใจถึงความเป็นหนึ่งเดียวกันในพระศาสนจักรให้มากขึ้น ชุมชนวัดจะต้องมีส่วนรับผิดชอบในงานประกาศข่าวดีแก่ทุกคน มีพันธกิจให้การศึกษาอบรมอย่างต่อเนื่องโดยตรงแก่บรรดาคริสตชน อบรมสั่งสอนสัตบุรุษให้ฟังและดำเนินชีวิตตามพระวาจาของพระเจ้า ให้มีความสนิทสัมพันธ์ใกล้ชิดกับพระองค์ในพิธีกรรม ในการสวดภาวนาส่วนตัวและส่วนรวม และรับใช้ทุกคนโดยเฉพาะผู้ที่ถูกทอดทิ้ง

วิถีชุมชนวัดต้องเป็นเครื่องหมายที่มีชีวิตชีวาของพระศาสนจักร และเป็นเครื่องมือในการอบรมและการประกาศข่าวดี เป็นเชื้อแป้งแห่งชีวิตคริสตชน ด้วยการอุทิศตนทำงานเพื่อสังคม เอาใจใส่ผู้ยากไร้ ผู้สนใจที่ต้องการรู้จักพระคริสตเจ้า ผู้แสวงหาความจริงสูงสุด ชุมชนศิษย์พระคริสต์ที่เข้มแข็งจะสามารถเอาชนะความแตกแยกในสังคมได้” (เทียบ RM 51)

วันนี้เป็นวันแรกที่เราเตรียมจิตใจของเราสู่การเตรียมเฉลิมฉลอง 350 ปี มิสซังสยาม เราพร้อมใจกันขอบพระคุณพระเจ้าสำหรับพระพรแห่งความเชื่อที่พระเจ้าทรงประทานให้แก่เรา และวอนขอพระองค์โปรดเพิ่มพูนความเชื่อที่มั่นคงแก่คริสตชนชาวไทย โดยเฉพาะชุมชนวัดของเราจะได้เป็นสนามและฐานแห่งการประกาศข่าวดีใหม่ รวมทั้งชีวิตของพวกเราแต่ละคนจะได้มีความเชื่อที่เข้มแข็ง พร้อมที่จะเป็นประจักษ์พยานถึงพระเยซูเจ้าแก่พี่น้องที่อยู่รอบข้าง

**บทภาวนาของประธาน**

**ข้าแต่พระเจ้า**

**โปรดทรงพระเมตตาบรรดาผู้รับใช้ของพระองค์**

**และทรงพระกรุณาเพิ่มพูนพระหรรษทานในจิตใจ**

**ให้เขามีความเชื่อเข้มแข็ง ความหวังมั่นคง**

**และความรักร้อนแรงในจิตใจ**

**จะได้รักพระองค์ในทุกสิ่งและเหนือทุกสิ่ง**

**และเตรียมจิตใจมุ่งสู่การฉลอง 350 ปี**

**มิสซังสยามอย่างดีด้วยเถิด**

**ทั้งนี้ ขอพึ่งพระบารมีพระเยซูคริสตเจ้า**

**พระบุตรผู้ทรงจำเริญ และครองราชย์**

**เป็นพระเจ้าหนึ่งเดียวกับพระองค์**

**และพระจิต ตลอดนิรันดร**

**บทอ่านจากหนังสือกิจการอัครสาวก** กจ 2:42-47

คน​เหล่า​นั้น​ประชุม​กัน​อย่าง​สม่ำเสมอ​เพื่อ​ฟัง​คำ​สั่ง​สอน​ของ​บรรดา​อัคร​สาวก ดำเนิน​ชีวิต​ร่วม​กัน​ฉัน​พี่​น้อง ร่วม “พิธี​บิ​ขนมปัง” และ​อธิษ​ฐาน​ภาวนา ​​พระ​เจ้า​ทรง​บันดาล​ให้​บรรดา​อัคร​สาวก​ทำ​ปาฏิหาริย์​และ​เครื่อง​หมาย​อัศจรรย์​เป็น​จำนวน​มาก ทุก​คน​จึง​มี​ความ​ยำเกรง

ผู้​มี​ความ​เชื่อ​ทุก​คน​ดำเนิน​ชีวิต​ร่วม​กัน​และ​มี​ทุกสิ่ง​เป็น​ของ​ส่วนรวม ​เขา​ขาย​ที่ดิน​และ​ทรัพย์สิน​อื่นๆ แบ่ง​เงิน​ให้​ทุก​คน​ตาม​ความ​ต้อง​การ ทุกๆ วัน เขา​พร้อมใจ​กัน​ไป​ที่​พระ​วิหาร​และ​ไป​ตาม​บ้าน​เพื่อ​ทำ​พิธี​บิ​ขนมปัง ร่วม​กิน​อาหาร​ด้วย​ความ​ยินดี และ​เข้าใจ​กัน สรร​เสริญ​พระ​เจ้า และ​ได้​รับ​ความ​นิยม​จาก​ประชาชน​ทุก​คน องค์​พระ​ผู้​เป็น​เจ้า​ทรง​ทำ​ให้​จำนวน​ผู้​ที่​ได้​รับ​ความ​รอด​พ้นเพิ่ม​ขึ้น​ทุก​วัน​

(พระวาจาของพระเจ้า)

**สร้อย** *องค์พระเจ้าทรงเป็นผู้กอบกู้ข้าฯ ให้รอด อัลเลลูยา*

**เพลงสดุดี** สดด 16:1-2 และ 5,7-8,9-10,11

1. ข้าแต่พระเจ้า โปรดทรงคุ้มครองข้าพเจ้า

เพราะข้าพเจ้าลี้ภัยมาพึ่งพระองค์

ข้าพเจ้าทูลองค์พระผู้เป็นเจ้าว่า

“พระองค์ทรงเป็นองค์พระผู้เป็นเจ้าของข้าพเจ้า

พระองค์ทรงเป็นความดีที่สุดของข้าพเจ้า

องค์พระผู้เป็นเจ้าทรงเป็นมรดกส่วนของข้าพเจ้า

และทรงเป็นชะตากรรมของข้าพเจ้า

พระองค์เท่านั้นทรงคุ้มครองชะตาชีวิตของข้าพเจ้าให้ปลอดภัย

1. ข้าพเจ้าถวายพรแด่องค์พระผู้เป็นเจ้า

ผู้ทรงเป็นที่ปรึกษาของข้าพเจ้า

แม้ยามค่ำคืน จิตใจก็ยังพร่ำสอนข้าพเจ้า

ข้าพเจ้าตั้งองค์พระผู้เป็นเจ้าไว้เบื้องหน้าข้าพเจ้าเสมอ

ถ้ามีพระองค์ประทับอยู่เบื้องขวา ข้าพเจ้าจะไม่หวั่นไหว

1. ดังนั้น หัวใจข้าพเจ้าจึงร่าเริง วิญญาณข้าพเจ้าก็ยินดี

ร่างกายของข้าพเจ้าจะพักผ่อนอย่างปลอดภัย

เพราะพระองค์จะไม่ทรงทอดทิ้งข้าพเจ้าไว้ในแดนมรณะ

จะไม่ทรงปล่อยให้ผู้ซื่อสัตย์ของพระองค์ต้องเผชิญเหวลึก

**อัลเลลูยา** ลก 10:21

ข้าแต่พระบิดา เจ้าฟ้าเจ้าแผ่นดิน ข้าพเจ้าสรรเสริญพระองค์ เพราะพระองค์ทรงเปิดเผยพระธรรมล้ำลึก เรื่องพระอาณาจักรให้แก่บรรดาผู้ต่ำต้อย

**บทอ่านจากพระวรสารโดยนักบุญมาระโก**

มก3:31-35

**เวลานั้น ​พระ​มารดา​และ​พระ​ญาติ​ของ​พระ​องค์​มา​ถึง ยืน​รอ​อยู่​ข้างนอก ส่ง​คน​เข้า​ไป​ทูล​พระ​องค์ ประชาชน​กำลัง​นั่ง​ล้อม​พระ​องค์​อยู่ เขา​จึง​ทูล​พระ​องค์​ว่า “มารดา​และ​พี่​น้อง​ของ​ท่าน​กำลัง​ตาม​หา​ท่าน คอย​อยู่​ข้างนอก” ​​พระ​องค์​ตรัส​ถาม​ว่า “ใคร​เป็น​มารดา​และ​พี่​น้อง​ของ​เรา” ​แล้ว​พระ​องค์​ทอด​พระ​เนตร​ผู้​ที่นั่ง​เป็น​วงล้อม​อยู่ ตรัส​ว่า “นี่​คือ​มารดา​และ​พี่​น้อง​ของ​เรา ​ผู้ใด​ทำ​ตาม​พระ​ประสงค์​ของ​พระ​เจ้า ผู้​นั้น​เป็น​พี่​น้อง​ชาย​หญิง​และ​เป็น​มารดา​ของ​เรา”**

**(พระวาจาของพระเจ้า)**

###### บทภาวนาเพื่อมวลชน

**ประธาน พี่น้องที่รัก ให้เราร่วมใจกันเพื่อเสนอความต้องการของเราต่อพระเจ้า พระบิดาของเรา พระองค์ทรงเรียกเราให้ติดตามพระองค์ในหน้าที่ที่แตกต่างกัน และทรงมีพระทัยเมตตาต่อเราเสมอ**

**ผู้นำ 1. เพื่อสมเด็จพระสันตะปาปา พระสังฆราช พระสงฆ์ นักบวช และผู้แพร่ธรรม โดยอาศัยการเทศน์สอน และการเจริญชีวิตอย่างศักดิ์สิทธิ์ของพวกท่าน จะได้เป็นแสงสว่างอันทรงพลังที่จะชักจูงประชากรที่พวกท่านอภิบาล ให้เข้าสู่พระอาณาจักรของพระเจ้า**

**ให้เราภาวนา**

1. **เพื่อคุณพ่อยอแซฟ วุฒิเลิศ แห่ล้อม ได้รับพระหรรษทานแห่งความศักดิ์สิทธิ์ และความปรีชาสุขุมรอบคอบ เพื่อจะรับใช้และนำประชากรของพระเจ้าในสังฆมณฑลเชียงราย ไปสู่ความศักดิ์สิทธิ์บนหนทางแห่งความรอดพ้นเสมอ**

**ให้เราภาวนา**

1. **เพื่อพระศาสนจักรคาทอลิกไทย โอกาสเตรียมฉลอง 350 ปี แห่งการสถาปนามิสซังสยาม ขอให้สมาชิกทุกคนสำนึกถึงพระพรของพระเจ้าที่มีต่อพระศาสนจักรไทย และเพื่อให้ทุกคนตระหนักดีถึงบทบาทหน้าที่ของการเป็นศิษย์พระคริสต์ ที่พร้อมเจริญชีวิตประกาศข่าวดีใหม่ ให้เราภาวนา**
2. **เพื่องานธรรมทูตในประเทศไทยจะได้บังเกิดผลอย่างอุดมสมบูรณ์ตามพระประสงค์ของพระเจ้า และขอให้พวกเราร่วมมือกับธรรมทูตเหล่านั้นอย่างเต็มที่และด้วยน้ำใจดี** **ให้เราภาวนา**
3. **เพื่อคริสตชนในชุมชนวัดของเรา ขอโปรดให้แต่ละคนดำเนินชีวิตตามคำสอนของพระเยซูเจ้า โดยรักพระเจ้าสุดดวงใจและรักเพื่อนมนุษย์เหมือนรักตนเอง**

**ให้เราภาวนา**

**ประธาน ข้าแต่พระบิดาเจ้าผู้ทรงพระทัยดี ข้าพเจ้าทั้งหลายขอบพระคุณพระองค์ ที่ได้ส่งพระเยซูคริสตเจ้า พระบุตรของพระองค์นำความชื่นชมยินดีที่แท้จริงมาสู่มวลมนุษย์ โปรดชำระจิตใจของข้าพเจ้าทั้งหลายให้บริสุทธิ์ และมีความมานะบากบั่นในการนำพระวาจาของพระองค์ไปปฏิบัติในชีวิต เพื่อเสริมสร้างชุมชนศิษย์พระคริสต์ให้เข้มแข็ง ในพระเมตตาภายใต้การปกป้องคุ้มครองของพระองค์ ทั้งนี้ ขอพึ่งพระบารมีพระคริสตเจ้าพระเจ้าของข้าพเจ้าทั้งหลาย**

**บทภาวนาเตรียมเครื่องบูชา**

**ข้าแต่พระเจ้า**

**โปรดทรงรับคำอธิษฐานภาวนา**

**พร้อมกับบรรณาการของบรรดาผู้มีความเชื่อ**

**คารวกิจนี้ที่แสดงความจงรักภักดี**

**ของข้าพเจ้าทั้งหลายต่อพระองค์**

**จะได้เป็นหนทางนำไปรับเกียรติรุ่งโรจน์**

**ในสวรรค์ด้วยเถิด**

**ทั้งนี้ ขอพึ่งพระบารมีพระคริสตเจ้า**

**ของข้าพเจ้าทั้งหลาย**

**บทนำขอบพระคุณ**

**- พระเจ้าสถิตกับท่าน** ⏺ *และสถิตกับท่านด้วย*

**- จงสำรวมใจระลึกถึงพระเจ้า** ⏺ *เรากำลังระลึกถึงพระองค์*

**- ให้เราขอบพระคุณพระเจ้าพร้อมกันเถิด** ⏺ *เหมาะสมและชอบยิ่งนัก*

- ข้าแต่พระบิดาเจ้าผู้ศักดิ์สิทธิ์สถิตนิรันดร

พระเจ้าผู้ทรงสรรพานุภาพ

เป็นการเหมาะสมถูกต้องแท้จริง

และเป็นมิ่งมงคลที่จะขอบพระคุณพระองค์ตลอดกาล

เพราะพระองค์ทรงบันดาล

ให้ข้าพเจ้าทั้งหลายได้รอดพ้น

พระองค์ทรงสร้างสรรพสิ่งในโลกให้แตกต่างกัน

ทรงจัดให้มีฤดูกาลผลัดเปลี่ยนหมุนเวียน

ทรงสร้างมนุษย์ตามภาพลักษณ์ของพระองค์

และทรงมอบสิ่งสร้างอันน่าพิศวงไว้ใต้อำนาจมนุษย์

ให้ปกครองดูแลแทนพระองค์

และเมื่อมนุษย์แลเห็นสิ่งสร้างน่าอัศจรรย์เหล่านี้

จะได้สรรเสริญพระองค์เสมอไป

อาศัยพระคริสตเจ้า ซึ่งฟ้าดินและทวยเทพเทวา

ร่วมกันสรรเสริญสดุดีมิหยุดยั้ง ว่าดังนี้

**บทภาวนาหลังรับศีล**

**ข้าแต่พระบิดาเจ้า**

**อาศัยศีลศักดิ์สิทธิ์นี้**

**ข้าพเจ้าทั้งหลายได้มีส่วนร่วมชีวิต**

**กับพระคริสตเจ้าแล้ว**

**ขอกราบวอนพระกรุณาได้โปรดให้ดำเนินชีวิต**

**ละม้ายคล้ายกับพระองค์ท่านในโลกนี้**

**เพื่อจะได้มีส่วนร่วมรับมรดกกับพระองค์ท่าน**

**ในสวรรค์ด้วยเถิด**

**พระองค์ท่านทรงจำเริญ และครองราชย์ตลอดนิรันดร**

*ถ้าไม่มีพิธีตั้งศีล เฝ้าศีล และอวยพรศีลมหาสนิท หลังจบพิธีบูชาขอบพระคุณ พิธีกรกล่าวนำดังนี้*

พี่น้องที่รัก โอกาสที่พวกเราพร้อมใจกันมาวอนขอพระพรจากพระเยซูเจ้าในพิธีบูชาขอบพระคุณ เพื่อตื่นเฝ้าและเตรียมจิตใจของเราสู่การเตรียมเฉลิมฉลอง 350 ปี มิสซังสยาม เชิญชวนพี่น้องร่วมใจภาวนาเพื่อพระศาสนจักรคาทอลิกในประเทศไทย โดยเฉพาะอย่างยิ่ง วอนขอพระพรจากพระเจ้า เพื่อเราจะได้เข้าใจ รัก และดำเนินชีวิตตามกฤษฎีกาสมัชชาใหญ่ ค.ศ. 2015 “ศิษย์พระคริสต์เจริญชีวิตประกาศข่าวดีใหม่” อันเป็นเป้าหมายและเจตนารมณ์ของพระศาสนจักรคาทอลิกในประเทศไทยของเรา

**บทภาวนา****วอนขอพระพรเพื่อเข้าใจ รัก และดำเนินชีวิต**

**ตาม****กฤษฎีกาสมัชชาใหญ่ ค.ศ. 2015**

**“ศิษย์พระคริสต์เจริญชีวิตประกาศข่าวดีใหม่”**

ข้าแต่พระเจ้า ข้าพเจ้าทั้งหลายได้เรียนรู้ว่าพระองค์ทรงรักและเอาพระทัยใส่ทุกคนและทุกสิ่ง ทรงมีพระประสงค์ให้ทุกคนรู้จักพระปรีชาญาณที่นำมนุษย์เดินในหนทางไปสู่ความรอดพ้น

บัดนี้ พระศาสนจักรคาทอลิกแห่งประเทศไทยได้ประกาศกฤษฎีกาสมัชชาใหญ่เพื่อฟื้นฟูชีวิตคริสตชน ให้ทุกคนเป็น “ศิษย์พระคริสต์เจริญชีวิตประกาศข่าวดีใหม่” เพื่อ “เปิดขอบฟ้าใหม่แห่งการประกาศข่าวดี” นำความรักและพระหรรษทานแห่งความรอดพ้นไปสู่ชาวไทยทุกคน โดยเฉพาะอย่างยิ่งผู้ยากไร้และบุคคลชายขอบสังคม

ข้าพเจ้าทั้งหลายวอนขอพระหรรษทานเพื่อว่า นับตั้งแต่นี้ไป ชีวิตของคาทอลิกชาวไทยทุกคนจะได้รับการฟื้นฟู มีความรัก พยายามเรียนรู้ ศึกษาและไตร่ตรองอย่างลึกซึ้งถึงพระประสงค์ของพระองค์ตามกฤษฎีกาสมัชชาใหญ่นี้ โปรดให้ข้าพเจ้าทุกคนมุ่งมั่นดำเนินชีวิตและปฏิบัติพันธกิจของพระคริสตเจ้า เพื่อจะได้เป็น “ศิษย์พระคริสต์เจริญชีวิตประกาศข่าวดีใหม่” อย่างแข็งขันยิ่งขึ้น ทั้งนี้ อาศัยพระบารมีพระคริสตเจ้า องค์พระผู้เป็นเจ้าของข้าพเจ้าทั้งหลาย อาแมน